Document ID: 32013R0241

KOMISJONI MÄÄRUS (EL) nr 241/2013,
14. märts 2013,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses kloorantraniliprooli, fludioksoniili ja proheksadiooni jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
ning arvestades järgmist:
(1)
Proheksadiooni jääkide piirnormid on sätestatud määruse (EÜ) nr 396/2005 II lisas ja III lisa B osas. Kloorantraniliprooli ja fludioksoniili jääkide piirnormid on sätestatud määruse (EÜ) nr 396/2005 III lisa A osas.
(2)
Seoses kasutusloa andmisega toimeainet kloorantraniliprooli sisaldava taimekaitsevahendi kasutamiseks porgandi, pastinaagi, juurpeterselli ja juurselleri puhul on esitatud määruse (EÜ) nr 396/2005 artikli 6 lõike 1 alusel taotlus muuta kehtivaid jääkide piirnorme.
(3)
Fludioksoniili puhul esitati selline taotlus selleri, lehtselleri ja redise kohta.
(4)
Vastavalt määruse (EÜ) nr 396/2005 artikli 6 lõigetele 2 ja 4 on esitatud taotlus proheksadiooni kasutamise kohta maapähklite puhul. Taotluse esitaja väitis, et USAs on maapähklite puhul lubatud proheksadiooni kasutada ja see põhjustab määruses (EÜ) nr 396/2005 sätestatud jääkide piirnormidest suuremaid jääke, mistõttu tuleks kehtestada kõrgemad jääkide piirnormid, et hoida ära kaubandustõkete tekkimine nimetatud toodete importimise korral.
(5)
Määruse (EÜ) nr 396/2005 artikli 8 kohaselt hindasid asjaomased liikmesriigid kõnealuseid taotlusi ja hindamisaruanded edastati komisjonile.
(6)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (2). Toiduohutusamet edastas arvamused komisjonile ja liikmesriikidele ning tegi need üldsusele kättesaadavaks.
(7)
Toiduohutusamet jõudis oma põhjendatud arvamuses järeldusele, et katseid, mille käigus uuriti fludioksoniili jääke pärast selle aine kasutamist redistel, ei tehtud hea põllumajandustava kohaselt.
(8)
Muude taotluste kohta tegi toiduohutusamet järelduse, et kõik nõuded andmete osas on täidetud ja et taotlejate soovitud muudatused jääkide piirnormides on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega selliseid aineid sisaldavate toiduainete tarbimisel ega ka lühiajalisel kokkupuutel asjaomaste põllukultuuride ja toodete äärmusliku tarbimise korral ei ilmnenud ohtu ületada aktsepteeritavat päevadoosi või akuutset standarddoosi.
(9)
Tuginedes toiduohutusameti põhjendatud arvamusele ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.
(10)
Määrust (EÜ) nr 396/2005 tuleks seepärast vastavalt muuta.
(11)
Et võimaldada toodete tavapärast turustamist, töötlemist ja tarbimist, tuleks seoses kloorantraniliprooli sisaldusega porgandites näha käesoleva määrusega ette üleminekukord toodete suhtes, mis on enne jääkide piirnormide muutmist seaduslikult toodetud ning mille kohta on olemas teave, et tarbijakaitse kõrge tase on tagatud.
(12)
Seoses kloorantraniliprooli kasutamisega porgandite puhul lisati komisjoni määrusega (EÜ) nr 460/2011 (3) määrusesse (EÜ) nr 396/2005 ajutine jääkide piirnorm, mida kohaldatakse 31. detsembrini 2012. Et vältida olukorda, kus liikmesriigid ja ettevõtjad kohustuvad kohandama muutuvaid jääkide piirnorme kaks korda mõne kuu jooksul, on asjakohane kehtestada porgandis kasutatava kloorantraniliprooli puhul jääkide piirnorm, mis jõustub 1. jaanuarist 2013.
(13)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ei ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Kloorantraniliprooli suhtes porgandites, mille numbrikood on 0213020, jätkatakse määruse (EÜ) nr 396/2005 kohaldamist sellisel kujul, nagu kõnealuses määruses oli sätestatud enne selle muutmist käesoleva määrusega, nende toodete puhul, mis on toodetud seaduslikult enne 1. jaanuari 2013.
Artikkel 3
Käesolev määrus jõustub Euroopa Liidu Teatajas avaldamisele järgneval päeval.
Kloorantraniliprooli jääkide piirnormi puhul porgandites, mille numbrikood on 0213020, kohaldatakse käesolevat määrust siiski alates 1. jaanuarist 2013.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. märts 2013

Labels: 17
20
0
3
6